**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/154-6/2022.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2022. február 17-én 7.30 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Hegyiné Havasi Valéria alpolgármester

dr. Temesvári Zsolt

Varga József képviselők

**Igazoltan távol:** Inhof Tamás képviselő

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Parrag Éva pénzügyi ügyintéző

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Balatonszepezd Község Önkormányzata középtávú tervének, valamint a 2022. évi költségvetésről szóló rendeletének elfogadása**

*Előterjesztő: Bíró Imre polgármester*

**2) Az önkormányzat 2021. évi költségvetésének módosítása**

*Előterjesztő: Bíró Imre polgármester*

**3) A DRV Zrt. 2022. évi lakossági víz- és csatornaszolgáltatás támogatása**

*Előterjesztő: Bíró Imre polgármester*

**4) A parti bejáróval csatlakozó víziállások (stégek) létesítésekor szükséges közterület-használati engedélyek kiadása**

*Előterjesztő: Bíró Imre polgármester*

**5) Döntéshozatal a központi strandon új büfé épület építésének beszerzése tárgyában**

*Előterjesztő: Bíró Imre polgármester*

**6) A polgármester szabadságtervének jóváhagyása**

*Előterjesztő: Bíró Imre polgármester*

**7) A közművelődési alapszolgáltatás 2022. évi szolgáltatási tervének jóváhagyása**

*Előterjesztő: Bíró Imre polgármester*

**8) 2021. évi beszámoló a háziorvosi ellátás személyi és tárgyi feltételeiről**

*Előterjesztő: Bíró Imre polgármester*

**9) 2021. évi beszámoló a védőnői szolgálat személyi és tárgyi feltételeiről**

*Előterjesztő: Bíró Imre polgármester*

**10) A Helyi Választási Bizottság póttagjainak megválasztása**

*Előterjesztő: dr. Varga Viktória jegyző, HVI vezetője*

**VEGYES ÜGYEK**

**NAPIREND TÁRGYALÁSA**

**1) Balatonszepezd Község Önkormányzata középtávú tervének, valamint a 2022. évi költségvetésről szóló rendeletének elfogadása**

*Előterjesztő: Bíró Imre polgármester*

**Bíró Imre polgármester:** A költségvetés meghatározó dolog az önkormányzat életében. Az összeállítása sem kis feladat, január óta tervezik, alakítják. A jövőben lehetnek módosítások, de megítélése szerint jó a költségvetés, az önkormányzat működése stabil, tartalékai nőttek. Kérdezi, hogy valakinek van-e ezzel kapcsolatban kérdése, észrevétele, hozzászólása?

**Parrag Éva pénzügyi ügyintéző:** A költségvetés a biztos állami bevételeket tartalmazza, a jövőbeni támogatások és egyéb bevételek nincsenek még benne, azokkal tervezni még nem lehet. A tegnapi napon elnyert utas pályázat még nincs benne.

**dr. Temesvári Zsolt képviselő:** Közvilágítási felújítást terveznek a Viriuszi buszmegállónál lakossági bejelentés alapján, ennek a forrása a tartalék terhére történne. Konkrét költségigény még nem készült.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatokat hozza:**

**14/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Önkormányzat saját bevételeinek, valamint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegeit az előterjesztés E/1. melléklete szerint fogadja el.

**2/2022. (II.21.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2022. évi költségvetésről szóló rendelet-tervezetet elfogadja és 2/2022. (II.21.) számon önkormányzati rendeletei közé iktatja.

**2) Az önkormányzat 2021. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** A 2021. évi költségvetést utoljára 2021. szeptember 27. napján módosították, az azóta bekövetkezett változások miatt szükséges és indokolt a rendelet módosítása. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**3/2022. (II.21.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2021. évi költségvetésről szóló 1/2021. (II.25.) önkormányzati rendelet módosításáról szóló rendelet-tervezetet elfogadja és 3/2022. (II.21.) számon önkormányzati rendeletei közé iktatja.

**3) A DRV Zrt. 2022. évi lakossági víz- és csatornaszolgáltatás támogatása**

*Előterjesztő: Bíró Imre polgármester*

**Bíró Imre polgármester:** Minden évben beadják a pályázatot a lakossági víz- és csatornaszolgáltatás támogatásra, a benyújtás határideje 2022. február 21. napja. Kérdezi, hogy van-e valakinek kérdése, észrevétele, javaslata?

**Varga József képviselő:** Kérdezi, hogy minek alapján és mire kapják?

**Parrag Éva pénzügyi ügyintéző:** Víz- és csatorna támogatásra kapja az önkormányzat a fogyasztás alapján. A DRV Zrt. mondja meg, hogy mire tartja indokoltnak, így az önkormányzat a támogatást átutalja a DRV Zrt-nek, aki utána elszámol vele. Az önkormányzat ebben nem vesz részt, a feladat a DRV Zrt-nél van.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**15/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 2022. évi lakossági víz- és csatornaszolgáltatás támogatására pályázatot nyújt be a Magyar Államkincstár felé.

Felhatalmazza a polgármestert az állami támogatás igénylésének benyújtására, a pályázattal kapcsolatos teendők lebonyolítására és a szükséges intézkedések megtételére.

Határidő: 2022. február 21.

Felelős: polgármester

**4) A parti bejáróval csatlakozó víziállások (stégek) létesítésekor szükséges közterület-használati engedélyek kiadása**

*Előterjesztő: Bíró Imre polgármester*

**Bíró Imre polgármester:** Minden évben visszatérő kérdés, sokat foglalkoztak már ezzel. Kellene a stégekről egy műholdas térkép, ami idáig még nem készült el. A nyilvántartást össze tudják majd vetni a vízügy engedélyeivel. A vízügy kéri a tulajdonosi hozzájárulásokat. 2018-ig az önkormányzat mindet ki is adta, 2019-től viszont nem. Tavaly az önkormányzat megkísérelte a közterülethasználatot díjhoz kötni, de ez az idei évben sem lehetséges. Amíg díjmegállapításra nincs lehetőség, azt javasolja, hogy a bejárókhoz ne adjanak hozzájárulást. Kivétel a horgászegyesület, akik a bejáráshoz, átjáráshoz kérnek hozzájárulást, ott több igényt kellene kielégíteni. A díjmegállapítás lehetősége után kellene kiadni a stégengedélyeket.

**Varga József képviselő:** Kérdezi, hogy tehetik-e azt, hogy csak a horgászegyesületnek engedélyezik, másoknak pedig nem? Mi a különbség a horgászegyesület és más stéghasználó között? A horgászegyesület tagjai között mindenkinek megvan a névreszóló stégje, annyi a különbség, hogy a horgászegyesület intézi.

**Bíró Imre polgármester:** A horgászegyesület két hrsz. átjárását kéri, nem parti bejáró létesítését.

**dr. Temesvári Zsolt képviselő:** Azt gondolja, hogy akinek van vízügyi engedélye, annak meg kell adni az engedélyt.

**Varga József képviselő:** Ez két külön dolog. A bejárós víziállásokért kellene díjat szedni. Oda kell erre figyelni.

**dr. Varga Viktória jegyző:** Az előterjesztés a parti beállós víziállásokról szól. A tegnap beérkezett kérelem a 480. hrsz-ú ingatlanon való átjárásról szól. Elvi döntést kellene hozni a víziállások létesítéséhez.

**Bíró Imre polgármester:** Ha kiadják az engedélyeket nyilvántartás nélkül, akkor abból káosz lesz. Kiadott tulajdonosi engedélyek alapján vadkempingeztek a stégeknél. Vendégeknek adtak ki sátorhelyeket. Azt javasolja, hogy a 2022-es évben ne adjanak ki újabb engedélyeket. Kérdezi, hogy van-e valakinek kérdése, észrevétele, javaslata?

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúan - az alábbi határozatot hozza:**

**16/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a parti bejáróval csatlakozó víziállás (stég) létesítéséhez szükséges közterület-használati engedélyt, illetve tulajdonosi hozzájárulást – annak rendeletben szabályozott új díjának bevezetéséig – nem ad.

Határidő: folyamatos

Felelős: polgármester

**5) Döntéshozatal a központi strandon új büfé épület építésének beszerzése tárgyában**

*Előterjesztő: Bíró Imre polgármester*

**Bíró Imre polgármester:** A központi strandon új büfé épület építésére lefolytatták a beszerzési eljárást, öt gazdasági szereplőnek küldtek ajánlatkérést. A megadott határidőre egyetlen ajánlat érkezett, Mihalkó Benjamin egyéni vállalkozó bruttó 31.662.953 Ft összegű árajánlata. Az építési anyagok és munkák nagyon megemelkedtek, a költségvetésben kevesebbet terveztek ennél. Kérdezi, hogy mi a testület álláspontja?

**dr. Temesvári Zsolt képviselő:** Javasolja, hogy az önkormányzat fogadja el. A tapasztalatok alapján nincs kivitelező. Itt az ötből legalább egy jelentkezett. Meg kell becsülni, ha valaki vállalja.

**Hegyiné Havasi Valéria alpolgármester:** Az építőipari gondokat mindenki tapasztalja. Ha tovább húzzák még drágább lesz. Nyárra el kell készülni a büfének.

**Varga József képviselő:** Hozzáteszi, hogy az áfát vissza tudják igényelni, így 24 millió forint lesz. Ő is azt látja, hogy nincs vállalkozó. Persze lehet, hogy lehetne messzebbről is keresni, de nem akarnak olyan kivitelezőkkel dolgoztatni, akiket egyáltalán nem ismernek. Kell a bizalom, maga is személyesen fogja felügyelni a kivitelezést.

**Bíró Imre polgármester:** Szezonra el kell készülni.

**Varga József képviselő:** Az üzemeltetést is mihamarabb meg kell hirdetni. Előnyös lenne, ha az építkezés folyamán már lenne üzemeltető, mivel az ő elképzelései szerint is alakítható lenne a büfé. A villanyt biztosítani kell, a villanyóra-szekrény átalakítása komoly munkát fog jelenteni.

**Szarka Ilona lakos:** Kérdezi, hogy a büfé terveit lehetne-e látni. A lakosságnak véleményezni kellett volna. Szauna lesz benne?

**Tánczos Róbert lakos:** A falu építtet valamit 31 millió forintért, amiből a lakosság nem lát semmit.

**Varga József képviselő:** Nem titkosak a tervek.

**Bíró Imre polgármester:** Nem lesz szauna. A költségvetésben 20 millió van tervezve, így a különbözetet a tartalékból át kell csoportosítani, ezzel a módosítással javasolja a határozatot elfogadni.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 3 igen szavazattal és 1 tartózkodással az alábbi határozatot hozza:**

**17/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a központi strandon új büfé épület építésének beszerzése tárgyában a Mihalkó Benjamin „e.v.” bruttó 31.662.953 Ft összegű árajánlatát elfogadja.

A szükséges forrást a 2022. évi költségvetésről szóló önkormányzati rendelet terhére biztosítja, azzal, hogy a szükséges 4.931.459 Ft + áfa különbözetet a tartalékból átcsoportosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**6) A polgármester szabadságtervének jóváhagyása**

*Előterjesztő: Bíró Imre polgármester*

**Bíró Imre polgármester:** 2022. február 1. napjától időarányosan ténylegesen 36 nap szabadsága van. Kéri a szabadság ütemezésének jóváhagyását. Kérdezi, hogy valakinek van-e ezzel kapcsolatban kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**18/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármester 2022. évi szabadságának ütemezését az alábbiak szerint jóváhagyja:

|  |  |  |
| --- | --- | --- |
| Január | - | 0 nap |
| Február | - | 0 nap |
| Március | 16-17. | 2 nap |
| Április | 19-20. | 2 nap |
| Május | 2-3. | 2 nap |
| Június | 30. | 1 nap |
| Július | 18-22. | 5 nap |
| Augusztus | 29-31. | 3 nap |
| Szeptember | 1-2., 15-16. | 4 nap |
| Október | 3-7. | 5 nap |
| November | 2-4. | 3 nap |
| December | 19-30. | 9 nap |
| **ÖSSZESEN:** | | **36 nap** |

Határidő: folyamatos

Felelős: polgármester

**7) A közművelődési alapszolgáltatás 2022. évi szolgáltatási tervének jóváhagyása**

*Előterjesztő: Bíró Imre polgármester*

**Bíró Imre polgármester:** A közművelődési alapszolgáltatás megszervezéséhez éves szolgáltatási tervet kell készíteni március 1-jéig. Az elkészült tervezet az előterjesztés melléklete. Kérdezi, hogy valakinek van-e ezzel kapcsolatban kérdése, észrevétele, hozzászólása?

**Varga József képviselő:** Kéri, hogy a táblázatok formájára nagyobb hangsúly legyen fektetve.

**Hegyiné Havasi Valéria alpolgármester:** Nagyon kevés a betervezett pénzösszeg. A civil szervezetekkel tartottak egyeztetést, ahol mindegyik jócskán részt vállalt a megvalósításból.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**19/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 20/2018. (VII. 9.) EMMI rendelet 3. § (5) bekezdése alapján az előterjesztés melléklete szerinti közművelődési alapszolgáltatás 2022. évi szolgáltatási tervét jóváhagyja.

**8) 2021. évi beszámoló a háziorvosi ellátás személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** Megkapták az éves beszámolót a háziorvosi feladatok ellátásáról. A testület nevében is köszöni az áldozatos munkáját. Köszöni, hogy a gyógyszerésszel együtt minden héten személyesen is jelen van. Kérdezi, hogy valakinek van-e ezzel kapcsolatban kérdése, észrevétele, hozzászólása?

**dr. Temesvári Zsolt képviselő:** Elsősegély oktatást kellene tartani. Volt már ilyen, nagy sikerrel.

**Hegyiné Havasi Valéria alpolgármester:** Két éve a nyugdíjasklubban volt ilyen előadás, újra meg lehet szervezni.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**20/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a háziorvosi szolgálat munkájáról, a háziorvosi ellátás személyi és tárgyi feltételeiről szóló 2021. évi beszámolót elfogadja.

**9) 2021. évi beszámoló a védőnői szolgálat személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** A védőnő elkészítette a 2021. évi tevékenységéről szóló beszámolót. Sajnos 2020-ban nem született gyermek, de örömmel látja, hogy tavaly már igen. Gratulál hozzá. Kérdezi, hogy valakinek van-e ezzel kapcsolatban kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**21/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 2021. évi beszámolót a védőnői szolgálat személyi és tárgyi feltételeiről elfogadja.

**10) A Helyi Választási Bizottság póttagjainak megválasztása**

*Előterjesztő: dr. Varga Viktória jegyző, HVI vezetője*

**Bíró Imre polgármester:** Kéri jegyző asszonyt, hogy ismertesse az előterjesztést.

**dr. Varga Viktória jegyző:** A2022. április 3. napjára kitűzött országgyűlési képviselők választása, illetve vele azonos napon tartott országos népszavazás előkészítő munkálatai során felmérte a helyi választási bizottsági tagok és póttagok elérhetőségét, összeférhetetlenségét, mely során megállapításra került, hogy egy tag és egy póttag tisztsége lemondással megszűnt. A lemondott tag helyébe a póttagok megválasztására irányuló indítványban a soron következő póttag lépett, a további póttagok a munkát most nem tudják vállalni, ennek megfelelően a választási eljárás lebonyolításához legalább két póttag megválasztása szükséges. A választási bizottság tagjainak személyére a helyi választási iroda vezetője tesz indítványt, amelyhez módosító javaslat nem nyújtható be, megválasztásukról egy szavazással dönt a képviselő-testület.

**Bíró Imre polgármester:** Köszöni. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag - az alábbi határozatot hozza:**

**22/2022. (II.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Balatonszepezd Község Helyi Választási Bizottsága póttagjának

Titkos Máté 8252 Balatonszepezd, Virius u. 14.

Biró Bence 8252 Balatonszepezd, Badacsonyi út 25.

Németh Alexandra 8252 Balatonszepezd, Kerteki u. 26.

szám alatti lakost megválasztja.

Felkéri a polgármestert, hogy a bizottság póttagjának polgármester előtti eskütételéről a megválasztásukat követő 5 napon belül intézkedjen.

Határidő: azonnal

Felelős: polgármester, jegyző

**Bíró Imre polgármester:** Tájékoztatja a testületet, hogy a pályázatokra való rákészülés is megkezdődött idén. A választások miatt pályázati dömping van, eddig idén összesen 7 pályázatot adtak be, kb. 130 millió forint összértékben. Köszöni a pályázatokhoz nyújtott segítséget. Sok munka van benne, volt, hogy estig benn voltak, technikai akadályokat is leküzdöttek, de végül sikerült ezeket benyújtani. Az eddigi munka eredménye is látszik, kedden aláírt egy birtokba adási megállapodást egy vízparti ingatlanról, amit a Magyar Falu - állami ingatlanok visszaigénylése keretében kértek, így az az önkormányzat tulajdonába fog kerülni. Egy másik vízparti ingatlant 15 évre bérbe tudtak venni. Elkészült a szepezdfürdői vizesblokk is. A falubuszt talán még a héten el tudják hozni, biztosítást már kötöttek rá, a héten matricázták. De a legkomolyabb dolog a héten érkezett. A külterületi utakra beadott pályázat nyert, erre 126 millió forint támogatást nyert az önkormányzat. Sok munka lesz még ezzel, a tervezéssel kapcsolatosan is problémák alakultak ki. Látszik azonban, hogy a munka gyümölcse szépen lassan beérik, és várják a következő pályázati eredményeket. A HÉSZ kapcsán komoly döntés született, a tervezővel és a főépítésszel a héten tárgyalt, így erről majd még be fog számolni.

**Hegyiné Havasi Valéria alpolgármester:** Nagyon köszöni a polgármester úr és irodavezető munkáját, gratulál a sikerekhez.

**Szarka Ilona lakos:** Kérdezi, hogy a turistaszezon közeledtével lesznek-e szemétgyűjtők kihelyezve.

**Bíró Imre polgármester:** Vannak hét darab régi szemetes az önkormányzatnál, ezeket fogják felújítani és ki lesznek helyezve. Egy új szemetes sajnos 60 ezer forintba kerül.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 8.30 órakor bezárja.

**K.m.f.**

**Bíró Imre dr. Varga Viktória**

polgármester jegyző